《城东作》
宋代·孔平仲

九江非吾土，久寓忘羁栖。丘坟之所宅，舍此亦安归。

钱官最閒暇，因得治其私。松楸郁在望，时复至郊圻。

驾言上东原，蔼蔼晨露晞。草木新过雨，秀色可疗饥。

念此道旁民，散居在山蹊。新秋百物熟，入城各有携。

芋迸紫卵壮，姜抽红笋肥。欓香忆烹鲤，稻白想流匙。

养生无不有，美味仍及时。此土遂可老，行当结茅茨。

云水有深约，尘埃无尽期。人生适意耳，富贵亦何为。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。